**Ministru kabineta rīkojuma projekta “Grozījums Ministru kabineta 2017. gada 30. augusta rīkojumā Nr. 466 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 27.0. versija)” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts “Grozījumi Ministru kabineta 2017. gada 30. augusta rīkojumā Nr. 466 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 27.0. versija)” (turpmāk – rīkojuma projekts) izstrādāts pēc Ekonomikas ministrijas iniciatīvas, kas paredz veikt izmaiņas informācijas un komunikācijas tehnoloģiju mērķarhitektūras 27.0. versijā projekta “Vienotas darba vides izveide visā Ekonomikas ministrijas resorā” (turpmāk - projekts) īstenošanas termiņā, pagarinot to no 36 mēnešiem uz 48 mēnešiem, lai projekta aktivitātei “Lietu pārvaldības sistēmas izstrāde un ieviešana” nepieciešamo programmatūras izstrādes un ieviešanas iepirkumu varētu realizēt atklāta konkursa veidā.  Rīkojuma projekts stājas spēkā pēc tā parakstīšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Rīkojuma projekts ir izstrādāts, pamatojoties uz Ministru kabineta 2015. gada 17. novembra noteikumu Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – īstenošanas noteikumi) 4. punktu, 13.2. apakšpunktu un 14.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Reģionālās attīstības fonda projekta Nr. 2.2.1.1/17/I/031 „Vienotas darba vides izveide visā Ekonomikas ministrijas resorā” (turpmāk – Projekts) īstenošanas ietvaros ir panākts būtisks progress, lai Ekonomikas ministrijas resorā nodrošinātu centralizētu, uz modernām tehnoloģijām balstītu informācijas un komunikācijas tehnoloģiju (turpmāk – IKT) pakalpojumu sniegšanu Ekonomikas ministrijā un tās resorā, uzlabojot pamatdarbības procesu elektronizācijas līmeni un samazinot administratīvo slogu komersantiem.  **[1]** Projekta īstenošanas ietvaros cita starpā tiek īstenota Projekta aktivitāte “Lietu pārvaldības sistēmas izstrāde un ieviešana”, kurai ir pozitīva ietekme uz Ekonomikas ministrijas resora darba organizēšanas un pārvaldības procesiem. Tostarp ar Lietu pārvaldības sistēmas (turpmāk – LPS) izstrādi tiktu īstenota biznesa procesu efektīva pārvaldība, nodrošinot uz klientiem orientētus pakalpojumus, efektivitāti un rezultativitāti, t.sk., mazinot pastāvošos birokrātiskos šķēršļus, nodrošinot ātrāku un efektīvāku pakalpojumu sniegšanu, uzlabojot pakalpojumu kvalitāti un darbības pārskatāmību (caurspīdīgumu) valsts aģentūrā "Latvijas Nacionālais akreditācijas birojs" (turpmāk – LATAK), Konkurences padomē (turpmāk – KP), Patērētāju tiesību aizsardzības centrā (turpmāk – PTAC) un Latvijas Investīciju un attīstības aģentūrā (turpmāk – LIAA).  It īpaši:  1) LATAK kā nacionālā akreditācijas institūcija veic atbilstības novērtēšanas institūciju akreditāciju un uzraudzību, ar mērķi noteikt to atbilstību valsts vai Eiropas Savienības vai starptautiskajā līmenī izvirzītajām prasībām. Ņemot vērā, ka šo institūciju vidū ir medicīnas laboratorijas un produktu sertifikācijas institūcijas, kas ieņem būtisku lomu COVID-19 pandēmijas novēršanas pasākumos, vienlīdz svarīga ir LATAK loma, lai šo institūciju darbības rezultāti būtu atbilstošā kvalitātē, ticami un atzīti plašākā mērogā. Līdz ar to šobrīd LATAK nav atbilstošas informācijas sistēmas, lai efektīvi veiktu tai noteiktos uzdevumus un pienākumus, un tieši LPS esamība būtu sekmējusi nacionālās akreditācijas institūcijas attīstību digitalizācijas jomā.  Ar LPS LATAK tiktu veicināta sniegto pakalpojumu kvalitāte un ātrums, kas tiešā veidā rezultēsies akreditēto uzņēmumu konkurētspējā un eksportspējā, kā arī nacionālās akreditācijas sistēmas starptautiskā atzīšanā. Papildus tiktu pilnveidota LATAK kapacitāte akreditācijas pakalpojumu sniegšanas jomā un proporcionāli palielināti ieņēmumi, šī brīža krīzes laikā nepalielinot esošo pakalpojumu cenrādi. Tādejādi LATAK būs iespēja ieguldīt nacionālās atbilstības novērtēšanas sistēmas un akreditācijas attīstībā, tajā skaitā, nodrošinot mūsdienīgus darba apstākļus, kas ļauj darbu veikt daudz efektīvāk, kā arī piesaistīt jaunus profesionāļus - vadošos vērtētājus, kas ir dažādu jomu tehniskie eksperti.  2) KP gadījumā ar LPS ieviešanu tiktu sekmēta konkurences tiesību pārkāpumu atklāšana, it īpaši karteļu un nelikumīgu uzņēmumu apvienošanas gadījumu identificēšana, kā arī pilnveidota informācijas apmaiņa ar tiesām, un nodrošināta vienota Konkurences likuma pārkāpēju reģistra izveide.  3) Savukārt PTAC ar LPS ieviešanu tiktu nodrošināta vairāku esošu, novecojušo informācijas sistēmu pilnveidošana, tajā skaitā, “Uzraugs”, kas ietver visu PTAC izskatīto sūdzību, sniegto konsultāciju, veikto licencēšanas un reģistrēšanas darbību un uzraudzības darbību datus, un Bīstamo iekārtu reģistrs, kas ir valsts informācijas sistēma, un kurā ir dati par gandrīz 43 tūkstošiem bīstamām iekārtām. PTAC jauno funkciju nodrošināšana - iestādei noteiktās licencēšanas un reģistrēšanas darbības (tūrisms, nebanku kredītdevēji, parādu atgūšana, gāzes balonu tirdzniecība, spēļu laukumu reģistrēšana), kā arī informācijas par būtiskajām nozarēm (kreditēšanas tirgus, parādu atgūšana, tūrisms) uzturēšana. LPS ieviešana veicinātu PTAC uzraudzības darbu pilnveidošanu, lai nodrošinātu datus atbilstoši riska vadībai un Ekonomiskās sadarbības un attīstības organizācijas (*Organisation for Economic Co-operation and Development*) noteiktajiem uzraudzības principiem.  4) Izveidojot integrāciju ar LIAA projekta "Latvijas eksporta un investīciju informācijas sistēma" ietvaros izstrādājamo Latvijas eksporta un investīciju informācijas sistēmu, tiks veicināta atbalsta nodrošināšana uzņēmējiem šādās aktivitātēs - Starptautiskās konkurētspējas veicināšana, Biznesa inkubatori, Tehnoloģiju pārnese u.c.  **[2]** Gadījumā, ja LPS izstrāde netiek īstenota:  1) Efektīvai biznesa procesu pārvaldībai Ekonomikas ministrijai ar tās padotības iestādēm būs nepieciešams meklēt papildu finansējumu esošo *Microsoft Excel* “reģistru” un novecojošo informācijas sistēmu (piem., PTAC “Uzraugs”, Bīstamo iekārtu reģistrs, Akreditācijas informācijas sistēma) aizstāšanai ar mūsdienīgu, modernu un drošu risinājumu. Turklāt, ja informācijas sistēmas izstrāde nenotiek vienotā platformā kā tas bija plānots LPS izstrādē, bet katra iestāde veic savu informācijas sistēmu izstrādi vai esošo pilnveidošanu, tad kopējās izstrādes izmaksas var palielināties 2-3 reizes. Līdz ar to, Ekonomikas ministrijai būtu nepieciešams papilu finansējums informācijas sistēmu izstrādei vai pilnveidei, jo šobrīd nav pieejams finansējums minēto darbību īstenošanai, izņemot to, kas pieejams Projekta ietvaros.  2) LATAK gadījumā tās pamatdarbības nodrošināšanai būs jārod citi risinājumi, kas veicinātu LATAK kapacitāti akreditācijas pakalpojumu sniegšanas jomā un proporcionāli palielinātu iestādes ieņēmumus, vai arī, veicot izmaiņas LATAK pakalpojumu maksas cenrādī, palielinot pakalpojuma maksu, kas nelabvēlīgi iespaidos uzņēmumus.  3) Savukārt KP gadījumā, neieviešot LPS, saglabāsies nesamērīgs administratīvais slogs uzņēmumiem, kuri īsteno savas procesuālās tiesības konkurences lietās, kā arī netiks atslogoti Konkurences padomes ierobežotie resursi pamatfunkciju (uzraudzības, izmeklēšanas, izglītošanas darbību) efektīvākai īstenošanai.  Ņemot vērā to, ka karteļu atklāšana kļūst arvien komplicētāka un, ievērojot ierobežotos KP resursus konkurences tiesību pārkāpumu konstatēšanā, Projekta neieviešanas rezultātā tiks kavēta efektīva karteļvienošanos un citu konkurences tiesību pārkāpumu atklāšana. Tiks apdraudēta arī Valdības rīcības plānā[[1]](#footnote-2) 33.2. 2) paredzētā pasākuma izpilde - vērsties pret smagākajiem konkurences kropļojumiem, it sevišķi iepirkumu karteļu jomā, kas ir ietverta deklarācijas sadaļā un rīcības jomā “Nākotnes tautsaimniecība. Labāka biznesa vide Baltijas valstīs”.  Vienota Konkurences likuma pārkāpēju reģistra izveide ir obligāts priekšnoteikums, lai nodrošinātu publisko iepirkumu regulējošajos normatīvajos aktos noteikto prasību izpildi. Tā kā reģistra izveide ir resursietilpīga (finanšu un cilvēkresursu ziņā), ārpus Projekta to nav iespējams īstenot. Turklāt reģistrs ir neatņemami saistīts un ir elektroniskās lietas sastāvdaļa. Neesot automatizācijai, šobrīd nozīmīgi iestādes resursi tiek veltīti sekošanai līdzi sodītajām personām, lai nodrošinātu savlaicīgu piemēroto sodu izpildi, kas Projekta neīstenošanas gadījumā netiks atslogots, lai KP ierobežotos resursus novirzītu pamatfunkciju efektīvākai nodrošināšanai.  4) Ja netiek ieviesta LPS PTAC, tad PTAC būs apgrūtināta iespēja nodrošināt sistēmu sasaisti ar citām ES uzraudzības sistēmām, kas ļautu nodrošināt pārrobežu uzraudzību, efektīvāk uzraudzīt preces, kas jau testētas un atzītas par nedrošām citās ES dalībvalstīs, tādējādi ietaupot valsts budžeta līdzekļus to atkārtotai testēšanai un pasargājot Latvijas patērētājus no to iegādes. Apdraudēta jaunu funkciju realizācijas ieviešana (piem, spēļu laukumu un dronu uzraudzība u.c.), kā arī netiks realizēta starpinstitūciju datu apmaiņa Ekonomikas ministrijas resora ietvaros. Netiks efektīvi nodrošināta informācija politikas plānošanai un rezultatīvo rādītāju izpildes, privātpersonu sūdzību un iestādes visu uzraudzības rezultātu datu analīzei.  PTAC jau šobrīd veic darbības, lai mazinātu COVID-19 nelabvēlīgo ietekmi un nodrošinātu patērētāju tiesību ievērošanu ārkārtas apstākļos, konsultējot:   * pasažierus, pārvadātājus, tūrisma operatorus un citus uzņēmējus; * publisko pasākumu (piem., izrādes un koncerti) organizētājus un apmeklētājus, lai nodrošinātu, ka iepriekš iegādātās biļetes būtu derīgas un publiskie pasākumi notiktu; * privāto pirmsskolu izglītības iestāžu pārstāvjus un bērnu vecākus par pakalpojumu nodrošināšanu bērnudārzos; * uzņēmējus un apmeklētājus attiecībā uz sporta klubiem un peldbaseiniem; * kreditēšanas jomā, lai mazinātu risku, ka patērētājs neapdomīgi uzņemas jaunas kredīta saistības, lai kreditori ar izpratni izturas pret patērētāju uzņemtajām saistībām; * patērētājus par citiem PTAC kompetencē esošajiem jautājumiem.   PTAC seko līdzi tirgotāju rīcībai, vērtējot, vai cenu izmaiņas nav nesamērīgas un vai tirgotāju rīcība nav vērsta uz negodprātīgu radušās situācijas izmantošanu. Vienlaikus PTAC cenšas sazinās ar tirgotājiem, noskaidrojot konkrēto situāciju un aicinot neizmantot radušos situāciju nelabticīgā veidā.  Turklāt PTAC veic intensīvu komercprakses uzraudzība saistībā ar lielu piedāvājumu skaitu, īpaši sociālajos tīklos par dažādiem brīnumlīdzekļiem, kā arī individuālo aizsardzības līdzekļu uzraudzību.  Līdz ar to LPS esamība PTAC uzlabotu tā darbības efektivitāti, komunikāciju ar iesaistītajām pusēm – patērētājiem vai komersantiem.  **[3]** Tāpat ievērojot augstāk minētos ieguvumus un riskus, LPS ieviešana viennozīmīgi veicinās uzņēmējdarbības attīstību valstī, tādējādi, mazinot COVID-19 radīto seku ietekmi uz tautsaimniecību kopumā, kā arī neradīs papildu izmaksas uz valsts budžetu, ja esošo *Microsoft Excel* “reģistru” un novecojošo informācijas sistēmu pilnveide notiktu Projekta ietvaros no Eiropas Reģionālās attīstības fonda līdzekļiem. Turklāt Projekta ietvaros radīto risinājumu uzturēšanai tiktu nodrošināts ilgtspējīgs budžets.  **[4]** Ņemot vērā LPS kopējo apjomu, komplicēto raksturu un iesaistītās iestādes EM, LIAA, KP, PTAC, LATAK, un plānotās integrācijas ar citām iestādēm, kā Tiesu administrācija, Iekšlietu ministrijas Informācijas centrs, Pilsonības un migrācijas lietu pārvalde, Uzņēmumu reģistrs, Valsts ieņēmumu dienests, Valsts reģionālās attīstības aģentūra, LPS ieviešana un īstenošana veido kompleksu pasākumu kopumu, kuru īstenošanai ir jāpiesaista augstas kvalifikācijas speciālistus, reizē nodrošinot Publisko iepirkumu likumā noteikto mērķi - piegādātāju brīvu konkurenci, kā arī vienlīdzīgu un taisnīgu attieksmi pret tiem, un pasūtītāja līdzekļu efektīvu izmantošanu, maksimāli samazinot tā risku. Minēto ir iespējams nodrošināt mainot iepirkuma metodi no iepirkuma Elektroniskajā iepirkuma sistēmā uz atklātu konkursu, lai nodrošinātu maksimāli plašam pretendentu lokam iespēju iesaistīties LPS izstrādes iepirkuma procesā, kā arī lai izvairītos no reputācijas riska Ekonomikas ministrijai saistībā ar iepriekš piemēroto iepirkumu procedūru, proti, ierobežotajiem konkurences apstākļiem Elektroniskajā iepirkumu sistēmā.  Ievērojot minēto, kā arī lai būtu iespējams kvalitatīvi īstenot minētās ar LPS īstenošanu saistītās darbības, ir nepieciešams pagarināt Projekta īstenošanas termiņu. Attiecīgi Rīkojuma projekts paredz Projekta īstenošanas termiņu noteikt 48 mēnešus.  Termiņa pagarinājums neveido negatīvu fiskālu ietekmi uz Projekta īstenošanu un valsts budžetu kopumā, bet gan gluži pretēji – sniedz iespēju racionāli, ekonomiski izlietot Projekta finansējumu, kura rezultātā ilgtermiņā veidojas pozitīva ietekme uz Ekonomikas ministrijas resora funkciju izpildi, administratīvo slogu, uzņēmējdarbību kopumā, ilgtermiņā samazinās valsts budžeta izmaksas, kā arī sniedz neatsveramu atbalstu Covid-19 radīto seku samazināšanā.  Ar Projekta īstenošanas termiņa izmaiņām netiek mainīts kopējais Projekta finansējuma apjoms. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāji, komersanti, valsts pārvalde, biedrības un nodibinājumi. |
| 2. | Tiesiskā regulējuma ietekme uz tautsaimniecību un administratīvo slogu | Projekta realizācijas ietvaros tiks samazināts administratīvais slogs Ekonomikas ministrijas resorā un komersantiem, uzlabojot darbības procesu elektronizācijas līmeni.  Mērķis tiks sasniegts:   * samazinot informācijas dublēšanos vairākās valsts informācijas sistēmās, atkalizmantojot publiskajā pārvaldē jau pieejamos datus; * samazinot papīra dokumentu apriti un datu iesniegšanu papīra formātā; * samazinot manuālu datu pārvadi. |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rīkojuma projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Rīkojuma projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Rīkojuma projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Ievērojot to, ka Rīkojuma projekts ir saistīts ar Ekonomikas ministrijas resora IKT lietojumu un infrastruktūru centralizāciju, tādejādi samazinot IKT uzturēšanas un administrēšanas izmaksas, kā arī veicinot iestāžu informācijas aprites vienotību, caurskatāmību un pieejamību, sabiedrības iesaiste nav nepieciešama. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, tās padotības iestādes, VARAM |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekts šo jomu neskar. |
| 3. | Cita informācija | Nav |

**Iesniedzējs:**

**Ekonomikas ministrs Jānis Vitenbergs**

**Vīza:**

**valsts sekretārs Edmunds Valantis**

1. Ministru kabineta 2019.gada 7.maija rīkojums Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai" [↑](#footnote-ref-2)